རྩོམ་རིག་ལ་འཛིན་པའི་ལྟ་བའི་ཆ་ནས།རྩོམ་པ་པོ་འདིས་སྒྲུང་གཏམ་འབྲི་བ་ནི་དངོས་སུ་མ་མྱང་བའི་ཀུན་རྟོག་གི་ཁམས་སུ་མྱུལ་བ་ལགས་པས།རང་ལ་རྒྱུས་ཆེ་བ་དག་མ་ཡིན་པར།རང་གི་མི་ཤེས་པ་དང་མངོན་སུམ་དུ་མ་མཐོང་བ་དག་འབྲི་རྒྱུ་གལ་ཆེ་ཞིང་།དེ་མིན་ན་ནི་དོན་དངོས་སུ་བྱུང་བ་ཁ་ཤས་ཤིག་བསྟར་ལ་བསྒྲིགས་པ་ཙམ་ལས།རྩོམ་གསར་དུ་འབྲི་བ་ནི་མ་ཡིན་པའི་ཕྱིར།སྒྲུང་གཏམ་འབྲི་བ་ནི་རང་རེའི་ད་ལྟའི་ཤེས་པ་ཙམ་ནས་མི་ཤེས་པ་དང་མ་མཐོང་བའི་ཕྱོགས་ལ་གཞོལ་བའི་ཐབས་སམ་ལམ་རྨད་དུ་བྱུང་བ་ཞིག་གོ།།དེ་ནི་རང་གི་བདག་ཙམ་གྱི་རྒྱ་ལས་གྲོལ་ནས།ཕ་རོལ་པོའི་འཚོ་བ་དང་།ཡུལ་གཞན་དང་།དུས་མི་འདྲ་བ་དང་།གནས་སྟངས་ཁ་ཁ་དང་།མཐོང་སྟངས་ཁྱད་པར་བ་དག་ལ་སོགས་པ་གནད་དུ་བཟུང་ནས་འབྲི་བ་ཞིག་ལགས་སོ་ཞེས་འདོད།ཁོས་ནི་མི་སྒེར་དང་།ཚོགས་པ་དང་།རང་བྱུང་ཁམས་དང་།མི་རིགས་དང་།མིའི་རིགས་ཀྱི་ལོ་རྒྱུས་ལ་སྨྱུག་རྩེ་གཏད་དེ།སྐབས་འགར་ཚ་འདྲི་གཏོང་བ་དང་།ལ་ལར་དོགས་པ་འཆང་བ་དང་།རེ་འགར་གསར་དུ་བསྐྲུན་པ་སོགས་བྱེད་ཅིང་།སྒྲུང་གཏམ་ཚང་མ་ཧ་ལམ་གང་ཟག་བདག་གིས་རང་གི་གཏམ་རྒྱུད་འཆད་པའི་ལམ་ནས་གྲུབ་པར་བྱས་ཡོད།རྩོམ་འགན་པ།རྟ་མགྲིན